ཀྱང་བཤགས་པ་རེ་རེ་ཙམ་བྱས་པས་སྡིག་པ་དག་ནས་དགྲ་བཅོམ་པ་དང་༔ རྒྱུན་དུ་ཞུགས་པའི་འབྲས་བུ་ཐོབ་སྟེ༔ གང་ཞིང་སྔོན་ཆད་བག་མེད་གྱུར་པལས༔ ཕྱིས་ནས་བག་དང་ལྡན་པར་གང་གྱུར་དེའང་༔ ཟླ་བ་སྤྲིན་བྲལ་ལྟ་བུར་རྣམ་མཛེས་ཏེ༔ དགའ་བོ་སོར་ཕྲེང་མཐོང་ལྡན་བདེ་བྱེད་བཞིན༔ ཞེས་གསུངས་སོ། ། ད་ལམ་འདིར་ལུས་ངག་ཡིད་གསུམ་གྱི་སྒོ་ནས་བཤགས་པ་ཡིན་ཏེ༔ ན་རཀ་དོང་སྤྲུག་གི་རྒྱུད་ལས་རྡོ་རྗེ་སེམས་དཔས་བཀའ་རྩལ་པ༔ ཉོན་ཅིག་ལས་ངན་གཅེར་བུ་ཁྱོད༔ ལུས་ཀྱི་སྒོ་ནས་བརྐྱང་ཕྱག་འཚོལ༔ ངག་གི་སྒོ་ནས་ཀྱང་ཕྱག་འཚལ་ཞིང་དཀྱིལ་འཁོར་ལྷ་ཚོགས་རྣམས་ཀྱི་མཚན་ནས་ཐོས༔ ཡིད་ཀྱི་སྒོ་ནས་འགྱོད་པ་དྲག་པོ་བསྐྱེད་ལ་ཕྱིར་བཤགས་ཀྱིས་ཤིག་གསུངས་པ་དང་༔ ཞི་ཁྲོ་གསང་བ་ཡོངས་རྫོགས་ཀྱི་རྒྱུད་གསང་བ་འདུས་པ་ལས༔ གང་གི་རྒྱལ་བ་ཞི་ཁྲོ་ཡི༔ དཀྱིལ་འཁོར་མཚན་ཐོས་ཕྱག་འཚལ་ན༔ ཉམས་ཆགས་མ་ལུས་ཀུན་བྱང་ན༔ མཚམས་མེད་ལྔ་ལ་སྨོས་ཅི་དགོས༔ ན་རཀ་གནས་ཀྱང་དོང་སྤྲུག་སྟེ༔ རིག་འཛིན་རྒྱལ་བའི་ཞིང་དུ་དྲངས༔ ཅེས་གསུངས་སོ༔ བརྒྱ་ཕྱག་སྡིག་སྒྲིབ་རང་གྲོལ་འདི་ལས༔ ཕྱག་འཚལ་བའི་ཕན་ཡོན་དང་མཚན་ཐོས་པའི་ཕན་ཡོན་གཉིས་ལས༔ དང་པོ་ཕྱག་འཚལ་བའི་ཕན་ཡོན་ནི༔ འཕགས་པ་སྤྱན་རས་གཟིགས་ཀྱི་མདོ་ལས༔ སངས་རྒྱས་མཆོད་རྟེན་ཐལ་སྦྱར་ཕྱག་འཚལ་བ༔ མཐོ་རིས་འཇིག་རྟེན་གནས་ཤིང་ལྷ་དབང་འགྱུར༔ མིར་གྱུར་ན་ཡང་མི་ཡི་རྒྱལ་པོར་འགྱུར༔ དེ་ནི་ནམ་ཡང་ཡོངས་སུ་ཉམས་མི་འགྱུར༔ སངས་རྒྱས་མཆོད་རྟེན་ཐལ་སྦྱར་ཕྱག་འཚལ་བ༔ དེ་ནི་ནམ་ཡང་ངན་སོང་ཕྱིས་མི་ལྟུང་༔ འཇིག་རྟེན་འདིར་དེ་འདོད་པ་རབ་ཏུ་སྤངས༔ ནོར་ཅན་ནང་ན་ཕྱུག་ཅིང་ནོར་མང་འགྱུར༔ ཅེས་དང་༔ གང་ཞིག་སངས་རྒྱས་བྱེ་བ་ཁྲག་ཁྲིག་བརྒྱ་སྟོང་ལ༔ བསྐལ་པ་བྱེ་བ་གཞལ་ཡས་རེ་སྟོང་བྱེད་པ་བས༔ གང་ཞིག་ཕྱི་མ་མི་བཟད་བསྐལ་པ་འདི་ལ་ནི༔ མཆོད་རྟེན་ཕྱག་འཚལ་དེ་ཡི་བསོད་ནམས་ཤིན་ཏུ་ཆེ༔ ཅེས་གསུངས་སོ༔ སངས་རྒྱས་འདི་དག་གི་མཚན་ཐོས་པའི་ཕན་ཡོན་ནི༔ རིན་ཆེན་དྲྭ་བ་ཅན་གྱིས་ཞུས་པའི་མདོ་ལས༔ མི་ཡི་དབང་པོ་འཇིག་རྟེན་མགོན༔ སྐྱོབས་པ་རྣམས་ཀྱི་མཚན་ཐོས་པས༔ བསྐལ་བ་བརྒྱ་ཡི་ཐ་མ་ཡི༔ འཁོར་བ་དག་ནི་བཟློག་པར་འགྱུར༔ ཅེས་དང་༔ སངས་རྒྱས་དབུ་རྒྱན་གྱི་མདོ་ལས༔ གང་གིས་སངས་རྒྱས་མཚན་ཐོས་ནས༔ འཇིག་རྟེན་འདི་དག་མཆོག་གི་ལེགས་པར་རྙེད༔ ཅེས་དང་༔ རྫོགས་པ་ཆེན་པོ་ཀློང་ཆེན་གྱི་རྒྱུད་ལས༔ དཀྱིལ་འཁོར་ལྷ་ཚོགས་འདི་དག་གི༔ མཚན་ནི་ལན་གཅིག་ཐོས་པས་ཀྱང་༔ ན་རཀ་སར་ནས་དོང་སྤྲུག་ཏེ༔ རིག་འཛིན་རྒྱལ་བའི་ཞིང་དུ་གྲགས༔ ཞེས་གསུངས་སོ༔ དེ་ལྟ་བུའི་ཕན་ཡོན་ཡིད་ལ་བཞག་པར་ཞུ༔ དེ་ཡང་དཔལ་གསང་བ་འདུས་པའི་རྒྱུད་ཀྱི་རྒྱལ་པོ་ལས༔ བདེ་གཤེགས་བླ་མ་ཡོངས་རྫོགས་རྣམས༔ དབང་པོའི་མངོན་སུམ་འདྲ་བར་དམིགས༔ ན་རཀ་དོང་སྤྲུག་བརྒྱ་ཕྱག་འཚལ༔ ཅེས་གསུངས་པས༔ མདུན་གྱི་ནམ་མཁར་སངས་རྒྱས་ཞི་བའི་ལྷ་ཚོགས་བཞི་བཅུ་རྩ་གཉིས༔ བཅོམ་ལྡན་འདས་ཤྲཱི་ཧེ་རུ་ཀ་དྲག་པོའི་ལྷ་ཚོགས་ལྔ་བཅུ་རྩ་བརྒྱད་ལ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བསྐོར་ནས་བཞུགས་པའི་དྲུང་དུ༔ ཚེ་ལས་འདས་པ་ཆེ་གེས་མོའི་ཐོག་དྲངས་སེམས་ཅན་ཐམས་ཅད་གྱི་སྡིག་སྒྲིབ་ཉེས་ལྟུང་ཐམས་ཅད་བཤགས་སྙམ་པའི་འདུན་པ་རྩེ་གཅིག་གི་ངང་ནས༔ དེ་རྣམས་ཀྱི་ཕྱག་འཚལ་ཡུལ་གྱི་བདེ་བར་གཤེགས་པ་རྣམས་ཀྱི་སྐུ་མདོག་ཕྱག་མཚན་གསལ་འདེབས་པའི་ཚིག་གསུམ་པོ་བརྗོད་ཚེ་ཉོན་ལ་ཡིད་ཡུལ་དུ་གསལ་ཐོབ༔ ཚིག་བཞི་པའི་སྐབས་སུ་མཚན་ནས་བརྗོད་པའི་རྗེས་ཟློས་དང་མཉམ་དུ༔ ངག་གི་ཕྱག་འཚལ་བ་དང་ལུས་ཀྱིས་ཐལ་མོ་སྦྱར་ནས་མགོ་བོ་འདུད་པ་རེ་མཛོད༔ ན་མོ་དང་པོའི་སངས་རྒྱས་སོགས་བྱའོ༔ ༈ འོ་དེས་ལུས་ཀྱི་སྒྲིབ་པ་དག་པར་བྱེད་པའི་བརྒྱ་ཕྱག་སྡིག་སྒྲིབ་རང་གྲོལ་ཞེས་བྱ་བ་ཡིན༔ གཉིས་པ་རྡོ་རྗེ་སེམས་དཔའི་སྒོམ་བཟླས་ནི༔ ན་རཀ་དོང་སྤྲུག་ལས༔ ཆོས་སྐུ་ཀུན་ཏུ་བཟང་པོས་རྡོ་རྗེ་སེམས་དཔའ་ལ་བཀའ་སྩལ་པ༔ སྤྲུལ་སྐུ་རྡོ་རྗེ་སེམས་དཔའ་ཁྱོད་ཀྱིས༔ རིགས་ལྔའི་ཡི་གེ་བརྒྱ་པའི་གསང་སྔགས་འདི་སེམས་ཅན་ལུས་སྤྲུལ་པོ་དེའི་རྣ་བར་སྒྲོགས་ལ་ཐོན་ཅིག །ཅེས་བཀའ་སྩལ་བའི་དོན་འདི་ལྟར་སྒོམས་ཤིག༔ ཚེ་ལས་འདས་པ་ཆེ་གེས་ཐོག་དྲངས་རང་རེ་སེམས་ཅན་ཐམས་ཅད་ཀྱི་སྤྱི་བོར་པདྨ་དང་ཟླ་བའི་གདན་ལྔ་ཚོམ་གྱི་དབུས་སུ་བུདྡྷ་རིགས་ཀྱི་རྡོ་རྗེ་སེམས་དཔའ་སྐུ་མདོག་དཀར་པོ༔ ཤར་དུ་རྡོ་རྗེ་རིགས་ཀྱི་སེམས་དཔའ་སྔོན་པོ༔ ལྷོར་རིན་ཆེན་རིགས་ཀྱི་རྡོ་རྗེ་སེམས་དཔའ་སེར་པོ༔ ནུབ་ཏུ་པདྨ་རིགས་ཀྱི་རྡོ་རྗེ་སེམས་དཔའ་དམར་པོ༔ བྱང་དུ་ལས་ཀྱི་རིགས་ཀྱི་རྡོ་རྗེ་སེམས་དཔའ་ལྗང་གུ༔ གཙོ་བོའི་དབུ་སྟེང་དུ་དེ་བཞིན་རིགས་ཀྱི་རྡོ་རྗེ་སེམས་དཔའ་འོད་ལྔའི་ཁ་དོག་ཅན༔ ཐམས་ཅད་ཀྱང་ཕྱག་གཡས་རྡོ་རྗེ་ཐུགས་ཀར་འཛིན་ཅིང་གཡོན་དྲིལ་བུ་དཀུར་བརྟེན་པ་དར་དང་རིན་པོ་ཆེས་བརྒྱན་ཅིང་མཚན་དཔེ་འབར་བ༔ དེ་རྣམས་ཀྱི་ཐུགས་ཀར་ཟླ་བའི་སྟེང་དུ་ས་བོན༔ ཨཱོཾ་ཧཱུྃ་སྭཱ་ཨཱྃ་ཧཱ་ཧྲཱིཿརྣམས་ལ་རིགས་སོ་སོའི་ཡིག་བརྒྱས་བསྐོར་བ་ལས་འོད་འཕྲོས་པས་རྡོ་རྗེ་སེམས་དཔའ་རིགས་དྲུག་གི་ལྷ་ཚོགས་འཁོར་དང་བཅས་པ་སྤྱན་དྲངས་གཉིས་སུ་མེད་པར་ཐིམ་པས་རྡོ་རྗེ་སེམས་དཔའ་རིགས་དྲུག་གི་ཞལ་ནས་འདི་སྐད་གསུངས་པའི་མོས་པ་མཛོད༔ བདག་གིས་ཀྱང་ཡི་གེ་བརྒྱ་པ་ཞེས་བྱ་བར་བདེ་བར་གཤེགས་པ་ཐམས་ཅད་ཀྱི་ཐུགས་ཀྱི་ཡང་སྙིང་༔ ཉམས་ཆགས་དང་སྡིག་སྒྲིབ་དག་པར་བྱེད་པ་འདི་བརྗོད་ཀྱིས༔ རྣལ་འབྱོར་པ་སྡིག་སྒྲིབ་ཅན་ཉམས་ཆགས་བསོགས་འཇོག་ཅན༔ བག་ཆག་ངན་པ་ཁྱོད་ཉོན་ཅིག༔ ཧཱུྃ་བཛྲ་ས་ཏྭ་ས་མ་ཡཱཿ མ་ནུ་པ་ལ་ཡཿ བཛྲ་ས་ཏྭ་ཏྭེ་ནོ་པ་ཏིཥྛ་ཊྲི ཌྷོ་མེ་བྷ་ཝ༔ སུ་ཏོཥྱོ་མེ་བྷ་ཝ༔ སུ་པོཥྱོ་མེ་བྷ་ཝ༔ ཨ་ནུ་རཀྟོ་མེ་བྷ་ཝ༔ སརྦ་སིདྡྷིམྨེ་པྲ་ཡཙྪ༔ སརྦ་ཀརྨཱ་སུ་ཙ་མེ་ཙིཏྟཾ་ཤྲེ་ཡཾ་ཀུ་རུ་ཧཱུྃ༔ ཧ་ཧ་ཧ་ཧ་ཧོ༔ བྷ་ག་ཝཱན་སརྦ་ཏ་ཐཱ་ག་ཏ་བཛྲ་མ་མེ་མུཉྩ་བཛྲཱི་བྷ་ཝ་མ་ཧཱ་ས་མ་ཡ་ས་ཏྭ་ཨཱཿ རྡོ་རྗེ་རིགས་ཀྱི་ཡིག་བརྒྱ་དང་༔ སྭཱ་རཏྣ་ས་ཏྭ་ས་མ་ཡཿ མ་ནུ་པཱ་ལ་ཡཱ༔ རཏྣ་ས་ཏྭ་ཏྭེ་ནོ་པ་ཏིཥྛ་ཊྲིཌྷོ་མེ་བྷ་ཝ༔ སུ་ཏོཥྱོ་མེ་བྷ་ཝ༔ སུ་པོཥྱོ་མེ་བྷ་ཝ༔ ཨ་ནུ་རཀྟོ་མེ་བྷ་ཝ༔ སརྦ་སིདྡྷི མྨེ་པྲ་ཡཙྪ༔ སརྦ་ཀརྨ་སུ་ཙ་མེ་ཙིཏྟཾ་ཤྲེ་ཡཾ་ཀུ་རུ་ཧཱུྃ༔ ཧ་ཧ་ཧ་ཧ་ཧོ༔ བྷ་ག་ཝཱན་སརྦ་ཏ་ཐཱ་ག་ཏ་རཏྣ་མ་མེ་མུཉྩ་རཏྣ་བྷ་ཝ་མ་ཧཱ་ས་མ་ཡ་ས་ཏྭ་ཨཱ༔ ཨཱོཾ་པདྨ་ས་ཏྭ་ས་མ་ཡཿ མ་ནུ་པ་ལ་ཡཱཿ པདྨ་ས་ཏྭ་ཏྭེ་ནོ་པ་ཏིཥྛ་ཊྲྀྀདྡྷོ་མེ་བྷ་ཝཿ སུ་ཏོ ཥྱོ་མེ་བྷ་ཝ༔ཆད་དམ་སྙམ། སུ་པོཥྱོ་མེ་བྷ་ཝ༔ ཨ་ནུ་རཀྟོ་མེ་བྷ་ཝཿ སརྦ་སིདྡྷིམྨེ་པྲ་ཡཙྪ༔ སརྦཀརྨ་སུ་ཙ་མེ་ཙིཏྟཾ་ཤྲེ་ཡཾ་ཀུ་རུ་ཧཱུྃཿ ཧ་ཧ་ཧ་ཧ་ཧོཿ བྷ་ག་ཝཱན༔ སརྦ་ཏ་ཐཱ་ག་ཏ་པདྨ་མ་མེ་མུཉྩ་པདྨ་བྷ་ཝ་མ་ཧཱ་ས་མ་ཡ་ས་ཏྭ་ཨཱཿ ཧ་ཀརྨཱ་ས་ཏྭ་ས་མ་ཡཱཿ མ་ནུ་པ་ལ་ཡཱཿ ཀརྨ་ས་ཏྭ་ཏྭེ་ནོ་པ་ཏིཥྛ་ཊྲིཌྜྷོ་མེ་བྷ་ཝ༔ སུ་ཏོཥྱོ་མེ་བྷ་ཝ༔ སུ་པོཥྱོ་མེ་བྷ་ཝ༔ ཨ་ནུ་རཀྟོ་མེ་བྷ་ཝ༔ སརྦ་སིདྡྷིམྨེ་པྲ་ཡཙྪ༔ སརྦ་ཀརྨ་སུ་ཙ་མེ་ཙིཏྟཾ་ཤྲེ་ཡཾ་ཀུ་རུ་ཧཱུྃ༔ ཧ་ཧ་ཧ་ཧ་ཧོ༔ བྷ་ག་ཝཱན་སརྦ་ཏ་ཐཱ་ག་ཏ་ཀརྨ་མ་མེ་མུཉྩ་ཀརྨཱ་བྷ་ཝ་མ་ཧཱ་ས་མ་ཡ་ས་ཏྭ་ཨཱཿ ཨོཾ་བུདྡྷ་ས་ཏྭ་ས་མ་ཡ༔ མ་ནུ་པཱ་ལ་ཡ༔ བུདྡྷ་ས་ཏྭ་ཏྭེ་ནོ་པ་ཏིཥྛ་ཊྲྀཌྡྷོ་མེ་བྷ་ཝ༔ སུ་ཏོ ཥྱོ་མེ་བྷ་ཝ༔ སུ་པོཥྱོ་མེ་བྷ་ཝ༔ ཨ་ནུ་རཀྟོ་མེ་བྷ་ཝ༔ སརྦ་སིདྡྷིམྨེ་པྲ་ཡཙྪ༔ སརྦ་ཀརྨཱ་སུ་ཙ་མེ་ཙིཏྟཾ་ཤྲེ་ཡཾ་ཀུ་རུ་ཧཱུྃ༔ ཧ་ཧ་ཧ་ཧ་ཧོ༔ བྷ་ག་ཝཱན་སརྦ་ཏ་ཐཱ་ག་ཏ་བུདྡྷ་མ་མེ་མུཉྩ་བུདྡྷ་བྷ་ཝ་མ་ཧཱ་ས་མ་ཡ་ས་ཏྭ་ཨཱ༔ ཨོཾ་ཨཱཿཧཱུྃ་སྭཱ་ཧཱ༔ ཨཱོཾ་བཛྲ་ས་ཏྭ་ས་མ་ཡ༔ མ་ནུ་པཱ་ལ་ཡ༔ བཛྲ་ས་ཏྭ་ཏྭེ་ནོ་པ་ཏིཥྛ་ཊྲིཌྡྷོ་མེ་བྷ་ཝཿ སུ་ཏོཥྱོ་མེ་བྷ་ཝཿ སུ་པོཥྱོ་མེ་བྷ་ཝཿཨ་ནུ་རཀྟོ་མེ་བྷ་ཝཿ སརྦ་སིདྡྷིམྨེ་པྲ་ཡ་ཙྪ་སརྦ་ཀརྨཱ་སུ་ཙ་མེ་ཙིཏྟཾ་ཤྲེ་ཡཾ་ཀུ་རུ་ཧཱུྃ༔ ཧ་ཧ་ཧ་ཧ་ཧོཿ བྷ་ག་ཝན་སརྦ་ཏ་ཐཱ་ག་ཏ་བཛྲ་མ་མེ་མུཉྫ་བཛྲཱི་བྷ་ཝ་མ་ཧཱ་ས་མ་ཡ་ས་ཏྭ་ཨཱ༔ རིགས་སོ་སོའི་ཡིག་བརྒྱ་གསུངས་པའི་མོད་ལ༔ སྐུ་ལས་བདུད་རྩིའི་རྒྱུན་བབས་རང་གཞན་ཐམས་ཅད་ཀྱི་ཚངས་བུག་ནས་ཞུགས་ལུས་ཐམས་ཅད་གང༔ འགྲོ་བ་རིགས་དྲུག་གི་སྡུག་བསྔལ་མྱོང་བའི་རྒྱུ་སྡིག་སྒྲིབ་ཉེས་ལྟུང་ཐམས་ཅད་དག་ནས་ལུས་ཤེལ་སྒོང་ལྟར་གྱུར༔ སླར་ཡང་སེམས་དཔའ་དྲུག་གི་སྐུ་ལས་འོད་ཟེར་ནམ་མཁའི་མཐའ་ཁྱབ་པར་འཕྲོས༔ གསུང་ཡི་གེ་བརྒྱ་པ་འབྲུག་ལྟར་བསྒྲགས་པས་སེམས་ཅན་ཐམས་ཅད་ཀྱི་སྡིག་སྒྲིབ་དག་ནས༔ ངན་སོང་གསུམ་དང་རིགས་དྲུག་གི་གི་སྡུག་བསྔལ་དོང་ནས་སྤྲུག་ཏེ༔ རིག་འཛིན་རྒྱལ་བའི་ཞིང་དུ་སྐྱེ་བར་གྱུར་ཨྃ་སྙམ་པས༔ རྡོ་རྗེ་སེམས་དཔའི་སྙིང་པོ་འདི་འུར་འདོན་མཛོད༔ ཨཱོཾ་བཛྲ་ས་ཏྭ་ཧཱུྃ ཿ བརྒྱ་རྩ་བརྒྱད་བཟླས༔ ད་འདིའི་རྗེས་བཟླས་མཛོད༔ ཚེ་འདས་ལུས་ཀྱི་ལས་ནི་རྣམ་པ་གསུམ༔ ངག་གི་རྣམ་པ་བཞི་དག་དང་༔ གང་ཡང་ཡིད་ཀྱི་རྣམ་གསུམ་པོ༔ མི་དགེ་བཅུ་པོ་སོ་སོར་བཤགས༔ ཚིག་མཇུག་དེ་ལན་གསུམ་རྗེས་བཟློས་བྱ༔ འོ་དེ་ལྟར་གསོལ་བ་བཏབ་པས་རྡོ་རྗེ་སེམས་དཔའ་རིགས་དྲུག་པོ་འོད་དུ་ཞུ་ནས་བདག་ལ་ཐིམ་པས་རྡོ་རྗེ་སེམས་དཔའ་རིགས་དྲུག་གི་སྐུ་གསུང་ཐུགས་དང་རང་གི་ལུས་ངག་ཡིད་གསུམ་དབྱེར་མེད་པའི་མོས་པ་མཛོད༔ དེས་ངག་གི་སྒོ་ནས་བསགས་པའི་སྡིག་སྒྲིབ་ཐམས་ཅད་དག་པར་བྱེད་པ་རྡོ་རྗེ་སེམས་དཔའི་བསྒོམ་བཟླས་ཡིན༔ ད་ཡིད་ཀྱི་སྒོ་ནས་བཤགས་པའི་ཐབས་ནི༔ ལས་རྣམ་པར་དག་པའི་མདོ་ལས༔ གང་ཞིག་བཤགས་པ་བྱེད་འདོད་ན༔ དྲང་པོར་འདུག་ལ་ཡང་དག་ལྟོས༔ ཡང་དག་ཉིད་ལ་ཡང་དག་བལྟ༔ ཡང་དག་མཐོང་ན་རྣམ་པར་གྲོལ༔ འདི་ནི་འགྱོད་ཚངས་མཆོག་ཡིན་ནོ༔ ཞེས་གསུངས་སོ༔ དེའི་དོན་ནི་ཞི་ཁྲོ་དགོངས་པ་རང་གྲོལ་གྱི༔ རིག་པ་ཅེར་མཐོང་ངོ་སྤྲོད་ལས༔ ཨེ་མ་ཧོཿ སེམས་ཞེས་བྱ་བའི་རིག་རིག་ཏུར་ཏུར་པོ༔ ཡོད་ནི་གཅིག་ཀྱང་ཡོད་པ་མ་ཡིན་ཏེ༔ འབྱུང་ནི་འཁོར་འདས་བདེ་སྡུག་སྣ་ཚོགས་འབྱུང་༔ འདོད་ནི་ཐེག་པ་བཅུ་གཉིས་ལྟར་དུ་འདོད༔ མིང་ནི་བསམ་གྱིས་མི་ཁྱབ་སོ་སོར་བཏགས༔ ལ་ལ་དག་གིས་སེམས་ཉིད་སེམས་ཉིད་ཟེར༔ མུ་སྟེགས་ལ་ལས་བདག་ཅེས་མིང་དུ་བཏགས༔ ཉན་ཐོས་པས་ནི་གང་ཟག་བདག་མེད་ཟེར༔ སེམས་ཙམ་པས་ནི་སེམས་ཞེས་མིང་དུ་བཏགས༔ ལ་ལས་དབུ་མ་ཞེས་པའི་མིང་དུ་བཏགས༔ ལ་ལས་ཤེས་རབ་ཕ་རོལ་ཕྱིན་པ་ཟེར༔ ལ་ལས་བདེ་གཤེགས་སྙིང་པོ་མིང་དུ་བཏགས༔ ལ་ལས་ཕྱག་རྒྱ་ཆེན་པོ་མིང་དུ་བཏགས༔ ལ་ལས་ཐ་མལ་ཤེས་པ་མིང་དུ་བཏགས༔ ལ་ལས་ཐིག་ལེ་ཉག་གཅིག་མིང་དུ་བཏགས༔ ལ་ལས་ཆོས་ཀྱི་དབྱིངས་ཞེས་མིང་དུ་བཏགས༔ ལ་ལས་ཀུན་གཞི་ཞེས་པའི་མིང་དུ་བཏགས༔ ཅེས་གསུངས་སོ༔ འོ་ན་སེམས་དེ་བདེ་གཤེགས་སྙིང་པོ་ཡིན་ན༔ དེ་ཅི་ལྟར་ཉམས་སུ་ལེན་སྙམ་ན༔ གྲུབ་ཆེན་ས་ར་ཧའི་ཞལ་ནས༔ ཀྱཻ་ཧོ་མ་ཡེངས་སེམས་ཀྱི་རང་བཞིན་རང་གིས་རང་ལ་ལྟོས༔ རང་གི་དེ་ཉིད་རང་གིས་རྟོགས་གྱུར་ན༔ ཡེངས་བའི་སེམས་ཀྱང་ཕྱག་རྒྱ་ཆེན་པོར་འཆར༔ ཞེས་གསུངས་པ་དང་༔ གྲུབ་ཆེན་བིར་ཝ་པས༔ ཀུན་གྱི་གཞི་རྩ་ཡིད་ཀྱི་ངོ་བོ་གང་ཡིན་ལྟོས༔ བལྟས་པས་མ་མཐོང་ཡིད་དང་བྲལ་ན་ངེས་པར་གྲོལ༔ ཅེས་དང་༔ རྗེ་མི་ལ་རས་ཆེན་གྱི་ཞལ་ནས༔ ལྟ་བ་ཡིན་པར་ངེས་ཀྱི་རང་གི་སེམས་ལ་ལྟོས༔ སེམས་ལས་ལོགས་སུ་བལྟ་བ་བཙལ་བ་ན༔ གྱད་ཀྱིས་ནོར་ཚོལ་འདྲའོ་ཨ་ངེ་ལྷ་རྗེ་སྟོན་པ་བ༔ ཞེས་དང་༔ རྗེ་རྒོད་ཚང་བས༔ རང་གི་སེམས་ལ་ཅེར་གྱིས་ལྟོས༔ བལྟས་པས་མི་མཐོང་དངོས་མེད་དེ༔ ཞེས་གསུང་པ་ལྟར་རོ༔ དེ་ངོ་མི་ཤེས་སྙམ་ན༔ ཨོ་རྒྱན་རིན་པོ་ཆེའི་ཞལ་ནས༔ རིག་པ་མངོན་སུམ་འདི་ཀ་ཡིན་པ་ལ༔ རང་སེམས་མ་རྙེད་བྱ་བ་ཅི་ལ་ཟེར༔ གསལ་རིག་རྒྱུན་ཆད་མེད་པ་འདི་ཀ་ལ༔ སེམས་ངོ་མ་མཐོང་བྱ་བ་ཅི་ལ་ཟེར༔ ཡིད་ཀྱི་བསམ་མཁན་ཁོ་རང་ཡིན་པ་ལ༔ བཙལ་བས་མ་རྙེད་བྱ་བ་ཅི་ལ་ཟེར༔ མ་བཅོས་རང་སར་བཞག་པས་ཆོག་པ་ལ༔ གནས་སུ་མ་བཏབ་བྱ་བ་ཅི་ལ་ཟེར༔ ཅེས་དང་༔ ཡང་ལྟོས་ཡང་ལྟོས་རང་གི་སེམས་ལ་ལྟོས༔ ཕྱི་རོལ་ནམ་མཁའི་དབྱིངས་ལ་ཕར་བལྟས་པས༔ སེམས་འདི་འཕྲོས་པའི་འཕྲོ་ས་མི་གདའ་ན༔ ནང་དུ་རང་གི་སེམས་ལ་ཚུར་བལྟས་པས༔ རྟོག་པ་འཕྲོ་བའི་འཕྲོ་མཁན་མི་གདའ་ན༔ རང་སེམས་འཕྲ་འཕྲོ་མེད་པའི་ས་ལེ་བ༔ རང་རིག་འོད་གསལ་སྟོང་པ་ཆོས་ཀྱི་སྐུ༔ སྤྲིན་མེད་དངས་པའི་མཁའ་ལ་ཉི་ཤར་འདྲ༔ རྣམ་རྟོག་མི་གདའ་ཅིར་ཡང་ས་ལེར་མཁྱེན༔ ཞེས་གསུངས་པ་ལྟར་མཉམ་པར་ཞོག༔ མཉམ་པར་བཞག་མི་ཤེས་པ་རྣམས་ཀྱིས་དམ་པ་རིགས་བརྒྱའི་ཐུགས་ཀྱི་ཡང་སྙིང་འདི་ལ་འུར་འདོན་ཅིག་མཛད་པར་ཞུ༔ བོ་དྷི་ཙིཏྟ་བསྐུལ༔ ཅེས་བྱ་བ་འདི་ནི་ཚེ་བཅུའི་ཉིན་པར་རྣལ་འབྱོར་བ་ཀརྨ་ཨ་རཱ་གས་བྲིས་པའོ༔ ཞུས་སོ